SKRIFTLIG FORESPØRGSEL E-0799/01

af Ioannis Marínos (PPE-DE) til Kommissionen

(19. marts 2001)

Om: Korrekt forudsigelse af jordskælv

Kommissionen meddelte den 24. juni 1999 via Internettet, at det EU-finansierede Prenlab, som er udviklet ved universitetet i Edinburgh, havde forudsagt et jordskælv i Island med en styrke på 5 på Richterskalaen, hvilket viste sig at passe. Den 27. og den 29. oktober meddelte

Prenlab de islandske myndigheder, at der ville komme et jordskælv i Island, og den 10. november blev det nøjagtige omfang forudsagt i en ny meddelelse. Tre dage senere kunne der noteres et jordskælv knapt to km fra det punkt, hvor den station, der havde sporet det pågældende jordskælv, var placeret.

Kan Kommissionen oplyse, om EU har gjort tilstrækkelig brug af Prenlab's knowhow, så det bliver muligt i fremtiden at redde menneskeliv og ejendomme? Har Prenlab siden forudsagt nye jordskælv? Blev den økonomiske støtte fra EU videreført efter 1998, og hvor meget er der ydet i støtte? Har myndighederne i nogen EU-medlemsstat udtrykt ønske om at bruge den knowhow og de resultater, som Prenlab har opnået gennem sin forskning? Findes der andre forskningscentre, som har forudsagt jordskælv korrekt fra 1998 og frem til i dag?

Svar afgivet på Kommissionens vegne af Philippe Busquin

(21. juni 2001)

Prenlab (Earthquake-prediction Research in a Natural Laboratory), et forskningsprojekt vedrørende jordskælvsrisiko, blev som led i det fjerde rammeprogram (1994-1998) finansieret med et fællesskabsbidrag på 790 000 EUR. Europa-Kommissionen fortsatte finansieringen af dette forskningsarbejde gennem et andet projekt (Prenlab-2), med et bidrag på 1 162 000 EUR og på et senere tidspunkt gennem SM-Site (Developing Stress Monitoring Sites and Infrastructure for Forecasting Earthquakes), et infrastrukturprojet under det femte rammeprogram (1998-2002), med et fællesskabsbidrag på 1 300 000 EUR. De forskerhold, der deltog i Prenlab, præsenterede deres resultater for europæiske og japanske forskere på EU-Japan seminarerne om jordskælvsrisiko i Reykjavik, Island, i juni 1999 og i Kyoto, Japan, i marts 2000.

Siden jordskælvet i november 1998 har Prenlab ikke udsendt flere officielle forudsigelser. Fællesskabet yder fortsat støtte til forsknings- og udviklingsarbejde i dette forskerhold via sit SM-Site infrastrukturproject, med henblik på at indhente yderligere positive resultater. Slutrappoprten om dette projekt, med de endelige videnskabelige resultater, kom først Kommissionen i hænde i begyndelsen af 2001, og endnu har ingen af medlemsstaterne anmodet om at udnytte Prenlab's ekspertise og forskningsresultater. Et af de vigtigste resultater af arbejdet er de nye metoder til overvågning af processer i jordskorpen, der fører til store jordskælv. På trods af disse lovende resultater er der i de videnskabelige kredse stadig debat om disse forudsigelsers validitet og anvendelighed.

Siden 1998 har ingen andre forskningscentre foretaget nøjagtige kortsigtede forudsigelser, men mange forskerhold verden over forbereder mellem- og langsigtede prognoser, hovedsageligt med henblik på jordskælvssikret konstruktion.

Prenlab vil også blive præsenteret og vurderet ved følgende to vigtige begivenheder:

- DMSG-mødet (Disaster Management Support Group of the committee for earth observation satellites) i Bruxelles den 25. - 27. juni 2001.

- EU-koordinatorernes scientific review workshop, der er berammet til den 5. - 7. september 2001.